Istanbuldan Farg'onaga uchgan samolyot boshqa aeroportga qo'ndi

Istanbuldan Farg'onaga 8 iyun kuni uchgan samolyot  Namangan aeroportiga qo'ndi. “Uzbekistan Airways” ushbu holat yuzasidan ma'lumot berdi.
Keltirilishicha, Farg'ona aeroportidagi noqulay ob-havo (kuchli shamol) sabab Istanbul — Farg'ona yo'nalishida harakatlangan HY-278 aviaqatnovi Namangan aeroportiga kelib qo'ngan.
“Ob-havo yaxshilanganidan so'ng ushbu reys Farg'onaga aeroportiga taxminan 23.00 da parvozni amalga oshiradi” deyiladi xabarda.
Qayd etilishicha,shuningdek, Farg'ona — Toshkent yo'nalishidagi HY-82 aviaqatnovi vaqti ham o'zgargan va u taxminan 00.30 ga ko'chirilgan. “Keltirilgan noqulayliklar uchun yo'lovchilar va ularni kutib oluvchilardan uzr so'raymiz”, deya qo'shimcha qilingan xabarda.
Avvalroq Turkiyaning Istanbul shahridan uchgan samolyot Samarqand aeroportiga qo'na olmagandi. Shuningdek, Qashqadaryoda samolyot dvigatellari ishlamay qolishi oqibatida yo'lovchilar bir necha soat issiqda qolib ketgandi.